خیبر پختونخوا: خواجہ سراؤں کی گاڑی پر حملے میں ایک ہلاک، دو زخمی
2015 سے اب تک خیبر پختون خوا میں تشدد کے واقعات میں 63 خواجہ سراء ہلاک ہو چکے ہیں اور اس دوران ان کے خلاف تشدد اور آبرویزی کے 1200 سے زائد واقعات منظر عام پر آئے۔
پشاور — خیبر پختون خوا کے جنوبی ضلع کرک میں منگل اور بدھ کے درمیانی شب خواجہ سراؤں کی ایک گاڑی پر فائرنگ کے نتیجے میں ایک خواجہ سرا ہلاک اور دو زخمی ہو گئے۔ پولیس کے مطابق خواجہ سراء تحصیل بانڈہ داؤد شاہ کے ایک گاؤں میں شادی کے موقع پر موسیقی کی ایک تقریب میں شرکت کے بعد واپس جا رہے تھے کہ جھٹہ اسماعیل خیل کے قریب ان کے گاڑی پر نامعلوم افراد نے فائرنگ کر دی۔ علاقے کے پولیس اسٹیشن کے سربراہ جمشید خان نے وائس آف امریکہ کو بتایا کہ فائرنگ سے ایک خواجہ سراء ہلاک اور دو زخمی ہو گئے۔ اُنہوں نے کہا کہ خواجہ سراؤں کو مدعو کرنے والے شخص ہمدان کو حراست میں لیا گیا ہے جبکہ فائرنگ کرنے والے افراد کی گرفتاری کے لئے کوشش جاری ہے۔ جمشید خان نے بتایا کہ تحقیقات مکمل ہونے پر ہی پتا چلے گا کہ حملے اور قتل کی وجوہات کیا تھیں۔ خواجہ سراؤں کی تنظیم کی سیکرٹری جنرل آرزو نے حملے کی شديد مذمت کرتے ہوئے کہا کہ حکومت ان کا تحفظ کرنے میں مکمل طور پر ناکام ہو چکی ہے۔ اُن کا کہنا تھا کہ خواجہ سراؤں کی جان و مال کے تحفظ کے لئے قانون سازی اور ضروری اقدامات کی ضرورت ہے۔ صوبائی وزیر قانون سلطان محمد خان نے بھی اس واقعہ کی شديد مذمت کرتے ہوئے کہا کہ خواجہ سراؤں کے خلاف تشدد کے واقعات پر قابو پانے کے لئے صوبائی حکومت اپنی ذمہ داریاں پوری کرے گی اور اس سلسلے میں اسمبلی کے آئندہ اجلاس میں ضروری قانون سازی کی جائے گی۔ اُن کا کہنا کہ ملک کے آئین میں تمام شہریوں کی جان و مال کے تحفظ کی یقین دہانی کرائی گئی ہے۔ خواجہ سراؤں کے حقوق کے تحفظ سے متعلق ایک غیر سرکاری گروپ کے عہدے دار تیمور کمال نے بتایا کہ 2015 سے اب تک خیبر پختون خوا میں تشدد کے واقعات میں 63 خواجہ سراء ہلاک ہو چکے ہیں اور اس دوران ان کے خلاف تشدد اور آبرویزی کے 1200 سے زائد واقعات منظر عام پر آئے۔ تعمور کمال کا کہنا تھا کہ 2018 میں مجموعی طور پر چھ خواجہ سراء قتل جبکہ ان پر تشدد، آبرویزی اور اغواء کے 350 سے زائد واقعات پیش آئے۔ انہوں نے بتایا کہ کرک میں خواجہ سراؤں کے گاڑی پر فائرنگ کا یہ پہلا واقع ہے۔ خیبر پختون خوا میں حکمران پارٹی پاکستان تحریک انصاف کے پچھلی حکومت نے 2016-17 میں خواجہ سراؤں کے تحفظ، رہائش، تعلیم اور صحت کے لئے بیس کروڑ روپے فراہم کرنے کا اعلان کیا تھا، جبکہ پچھلے مالی سال میں اس رقم کو گھٹا کر سات کروڑ روپے کر دیا گیا۔ صوبائی حکومت کے اعداد و شمار کے مطابق صوبے میں 1400 خواجہ سراء رجسٹرڈ ہوئے ہیں جبکہ خواجہ سراؤں کی تنظیم کے عہدیدار حکومت کے فراہم کردہ اعداد و شمار سے متفقق نہیں۔